Uvod

Za inovacije in rast je pomembno medsebojno delovanje patentov in standardov. Standardi zagotavljajo široko razširjanje interoperabilnih in varnih tehnologij med podjetji in potrošniki. Patenti zagotavljajo spodbude za raziskave in razvoj, inovativnim podjetjem pa omogočajo ustrezno donosnost naložb. Standardi se pogosto sklicujejo na tehnologije, ki so zaščitene s patenti. Patent, ki ščiti tehnologijo, bistveno za standard, se imenuje standardni patent. Standardni patenti torej ščitijo tehnologije, ki so bistvene za skladnost s tehničnimi standardi in trženje izdelkov, ki temeljijo na takih standardih.

Standardi podpirajo inovacije in gospodarsko rast v Evropi, zlasti z zagotavljanjem interoperabilnosti digitalnih tehnologij, na katerih temelji enotni digitalni trg. Na primer računalniki, pametni telefoni ali tablični računalniki se z internetom ali drugimi napravami povežejo prek standardiziranih tehnologij, kot so omrežje LTE (Long-Term Evolution – dolgoročna evolucija), WiFi ali Bluetooth, ki so vse zaščitene s standardnimi patenti. Taka medsebojna povezljivost brez razširjene uporabe takih standardiziranih tehnologij ne bi bila mogoča.

V današnji hiperpovezani dobi je medsebojna povezljivost še nujnejša. Medsebojno je treba povezati vrsto novih izdelkov, da bi potrošnikom zagotovili dodatne proizvode in storitve (npr. pametne gospodinjske aparate), za evropska podjetja pa ustvarili nove poslovne priložnosti.

Digitalizacija gospodarstva za industrijo EU prinaša velike priložnosti. V razvitih državah bo do leta 2025 ocenjeni gospodarski potencial aplikacij interneta stvari v napravah za ljudi, domove, pisarne, tovarne, delovišča, prostori za maloprodajo, mesta, vozila in zunanje okolje znašal do 9 bilijonov EUR na leto. Digitalizacija izdelkov in storitev lahko v prihodnjih petih letih k evropskemu gospodarstvu doprinese dodatnih 110 milijard EUR prihodkov na leto. Da bi lahko te gospodarske možnosti čim bolje izkoristili, je ključno, da lahko povezane naprave in sistemi delujejo skupaj. Brez interoperabilnosti, ki jo omogočajo standardi, ne bi bilo mogoče izkoristiti 40 % potencialnih koristi sistemov interneta stvari. Brez formalne standardizacije in standardnih patentov na primer ne bi bilo povezanih vozil. Prav tako ne bi bile mogoče diagnostika na daljavo ali operacije na daljavo z oddaljenimi bolnišnicami ali izmenjava informacij o bolnikih.

Imetniki patentov prispevajo tehnologijo za razvoj standardov v okviru organizacij za razvoj standardov (v nadaljnjem besedilu: ORS). Ko se standard vzpostavi in se imetniki standardnih patentov zavežejo, da bodo zanje izdali licence pod poštenimi, razumnimi in nediskriminatornimi pogoji (v nadaljnjem besedilu: FRAND), bi morala biti tehnologija iz standarda na voljo vsem potencialnim uporabnikom standarda. Nemoteno tekoče prakse podeljevanja licenc so torej bistvene za zagotavljanje poštenega, razumnega in nediskriminatornega dostopa do standardiziranih tehnologij ter za nagrajevanje imetnikov patentov, tako da ti še naprej vlagajo v raziskave in razvoj ter standardizacijske dejavnosti. To pa ima nato vidno vlogo pri razvoju povezane družbe, v kateri novi subjekti na trgu, ki ne spadajo v tradicionalne sektorje IKT (proizvajalci gospodinjskih aparatov, povezanih avtomobilov itd.), potrebujejo dostop do standardizirane tehnologije.

Toda, kot kažejo dokazi, izdajanje licenc za standardne patente in njihovo uveljavljanje ne potekata vedno nemoteno in lahko privedeta do sporov. Uporabniki tehnologije imetnike standardnih patentov obtožujejo, da zaračunavajo pretirane licenčnine na podlagi šibkih patentnih portfeljev in da grozijo s pravdnim postopkom. Imetniki standardnih patentov trdijo, da uporabniki tehnologije brezplačno izkoriščajo njihove inovacije in zavestno kršijo pravice intelektualne lastnine, ne da bi sploh začeli pogajanja o licenci v dobri veri. Težave so lahko še posebno resne, kadar subjekti iz novih industrijskih sektorjev, ki ne poznajo tradicionalnega poslovanja na področju IKT, potrebujejo dostop do standardiziranih tehnologij. Zaradi sporov in zamud pri pogajanjih med uporabniki in imetniki tehnologije lahko nazadnje pride do zakasnitve pri širši uporabi ključnih standardiziranih tehnologij. To lahko ovira razvoj medsebojno povezanih izdelkov v Evropi, kar pa sčasoma škoduje konkurenčnosti gospodarstva EU.

Komisija je v sporočilu z naslovom Prednostne naloge na področju standardizacije IKT za enotni digitalni trg iz aprila 2016 ugotovila tri glavna področja, na katerih bi bilo mogoče izboljšati okolje za izdajo licenc za standardne patente: nejasne informacije o odvisnosti od standardnega patenta; nejasno vrednotenje patentiranih tehnologij, ki temeljijo na standardih, in opredelitev pojma „pošteno, razumno in nediskriminatorno“ (FRAND) ter tveganje negotovosti pri uveljavljanju standardnih patentov. Poleg tega bi bilo treba tudi oceniti vlogo odprtokodnih skupnosti pri razvoju standardov.

Potrebna je torej jasna, uravnotežena in razumna politika za standardne patente v Evropi, katere cilj je prispevati k razvoju interneta stvari in izkoristiti vodilno vlogo Evrope na tem področju.

Nasprotujoči si interesi zainteresiranih strani v nekaterih ORS lahko tem organizacijam otežijo zagotavljanje učinkovitih smernic v zvezi s takimi zapletenimi vprašanji politike na področju prava in intelektualne lastnine. Pobude za platforme za licenciranje na tem področju so še vedno v povojih in jih izvajalci, ki se morda obotavljajo zaradi negotovosti v sedanjem regulativnem okolju za standardne patente in ki v teh okoliščinah nimajo veliko razlogov za sklenitev sporazuma, še vedno niso sprejeli.

Poleg tega je standardizacija omrežja 5G in interneta stvari svetovno vprašanje. Evropska industrija je še vedno vodilna v številnih sektorjih na svetovnih trgih. Komisija se zaveda, kako pomembna je evropska standardizacija v svetovnem okviru.

Komisija zato meni, da je treba nujno določiti ključna načela, ki bodo omogočala uravnotežen, nemoten in predvidljiv okvir za standardne patente. Ta ključna načela izkazujejo dva glavna cilja: spodbujanje razvoja in vključevanja vrhunskih tehnologij v standarde z ohranjanjem poštenega in ustreznega donosa za te prispevke ter zagotovitvijo nemotenega in obsežnega razširjanja standardiziranih tehnologij na podlagi poštenih pogojev dostopa. Uravnotežena in uspešna politika za licenciranje standardnih patentov bi morala delovati v korist zagonskih podjetij v Evropi in koristiti vsem državljanom EU, tako da bi jim omogočila dostop do izdelkov in storitev na podlagi najzmogljivejše standardizirane tehnologije.

To sporočilo temelji na odgovornosti vseh akterjev na področju licenciranja standardnih patentov, vse zainteresirane strani pa so pozvane, naj s svojimi prispevki omogočijo delovanje tega okvira v praksi. Ni mišljeno kot zakonodajno besedilo in ne posega v razlago prava EU s strani Sodišča Evropske unije. Komisije ne zavezuje v zvezi z uporabo pravil EU o konkurenci ter zlasti členov 101 in 102 Pogodbe o delovanju Evropske unije (PDEU).

1.Povečanje preglednosti odvisnosti od standardnih patentov

Informacije o obstoju, področju uporabe in ustreznosti standardnih patentov so bistvene za poštena pogajanja o licenci ter za to, da se morebitnim uporabnikom standarda omogoči opredelitev obsega odvisnosti od standardnih patentov in potrebnih partnerjev za licenciranje. Vendar lahko uporabniki informacije o standardnih patentih trenutno najdejo le v podatkovnih zbirkah prijav, ki jih vzdržujejo ORS in ki so lahko nepregledne. V takem položaju imajo zlasti zagonska podjetja ter MSP veliko težav pri pogajanjih o licenci in predvidevanju tveganj v zvezi s standardnimi patenti. Glavni namen prijav je ORS in vsem tretjim osebam dati zagotovilo, da bo tehnologija dostopna uporabnikom, običajno v okviru zaveze za licenciranje pod pogoji FRAND.

Podatkovne zbirke ORS lahko za en sam standard vsebujejo več deset tisoč standardnih patentov, njihovo število pa se še povečuje. Prijave temeljijo na samooceni imetnika patenta in niso predmet pregleda v zvezi z bistvenostjo prijavljenega patenta, ki se lahko razvije med postopkom sprejemanja standarda. Poleg tega zainteresirane strani poročajo, da dajalci licenc svojih trditev celo v konkretnih pogajanjih o licenci ne utemeljijo z natančnejšimi informacijami. To je še posebno nezadovoljivo v okviru interneta stvari, kjer novi subjekti z malo izkušnjami z licenciranjem standardnih patentov nenehno vstopajo na trg povezljivosti. Komisija zato meni, da so za izboljšanje informacij o standardnih patentih potrebni ukrepi, navedeni v nadaljevanju.

1.1.Izboljšanje kakovosti in dostopnosti informacij v podatkovnih zbirkah ORS